Papersnake/gushiwen huggingface dataset:
次韵林明府何主簿唱酬之什
喻良能（宋代）

向来十载愿识韩，一日下车许追攀。
美句已出黄初右，清谈尚追正始间。
烦公笔底澜翻水，洗我胸中磊块山。
更挽何郎入诗社，三人俱有彩衣斑。
七歌效杜陵体
丘葵（宋代）

督府养兵如养子，帛堆其家粟崇庾。
少不如意出怨言，恃功偃蹇骄其主。
道旁老甿哭告予，未被贼苦被军苦。
呜呼四歌兮歌始宣，悲风为我吹尘寰。
秋思
杜瑛（元代）

壮心忽忽剧悬旌，秋气能令客子惊。白雁不闻云外过，清霜先向鬓边生。

铜驼巷陌周东土，金凤楼台邺北城。千古繁华俱一梦，空馀草木战风声。
寄周表卿
王洋（宋代）

不见秘书久，经时失寄书。
交情犹缱绻，遗讯问何如。
郡籍藏昆府，班行近玉除。
自怜无藉在，不敢梦华胥。
去秋芮国器以诗贺入馆今渠继来次韵
周必大（宋代）

一自传刀梦，迟君已隔秋。
浪传迷弱水，未省碍虚舟。
天子方神武，狂胡敢寇雠。
应须汉充国，早晚与兵谋。
小圃茅亭初成即事十绝句
程公许（宋代）

小筑分明是隐沦，何妨随分乐青春。
诸君莫笑茅茨陋，野意萧疏更觉真。
税场墟道中口占授戈英
吴与弼（明代）

骥子当年此载歌，金兰气谊感君多。西风老鬓寒山曲，斜日仍同律吕和。
立春 其二
王安中（宋代）

冰雪涔涔梅未芳，欲羞兰蕙召东皇。蒲萄定自有春色，莫酌凉州孟伯郎。
送程运判
徐积（宋代）

江南风物可醒酒，江山气势侵牛斗。大庾梅花入界香，南康瀑布从天吼。

此閒好共吴人乐，井蛟为害须除却。观风未到庾公楼，褰帷先上滕王阁。

仙籁鸣时独凤吟，剑池黑处双龙跃。县令宁无种秫翁，还似王弘就翁酌。

最是高贤徐稚坟，急赍酒脯祠溟漠。部吏争迎使者车，野人夹道亦欢呼。

且得官司减鞭笞，若逢水旱放田租。关市如何从薄赋，设法通商为远图。

方今圣世虽无事，须修武备戒不虞。生民所恃在城邑，更严壁垒完其郛。

何况荆湖与二广，溪洞尽是蛮所居。一日除书遣受降，便持斧钺建油幢。

阵上风神应更伟，军中才气亦无双。势似疾雷从便道，挥兵直指富良江。
秋夜作 其一
邵晋涵（清代）

英英西山云，霏霏被高树。明月无余晖，飞来落何处。

江草日萧疏，江花淡容与。想见羽衣人，乘月披云去。

即目媚芳华，孤怀感羁旅。云中君不来，风铃夜深语。
生日次韵南郭子二首
王安石（宋代）

救黥医劓世无方，断简陈编付药房。
祝我寿龄君好语，毗耶一夜满城香。
新来子
杨维桢（元代）

君王有隐疾，掩鼻即生嗔。
何处新来子，樊姬不妒人。
破虏凯歌二十四首
周麟之（宋代）

向来烧饭起中都，已觉胡星堕玉除。
罪恶贯盈天不赦，区区犹欲祷医闾。
橘溪僧院
吴子孝（明代）

蝉声不出寺，钟断祇闻香。
流水迷松径，闲云满石床。
无言忘寂寞，宴坐得清凉。
欲谢人间事，冥心叩药王。
咏徐氏竹溪之景八首 其四 蓝田别墅
许有壬（元代）

辋川丘壑蔓寒藤，境异心同有此名。见说主人惟种德，不须石子玉还生。
闲中戏书
陆游（宋代）

钓竿风月寄沧洲，醉发荻叶秋。
仕进世谁知我嬾，功名命不与仕谋。
衰迟更觉岁时速，疏贱空先天下忧。
病骨未销谗未已，聊须周易著床头。
云庵生辰十一首 其十一
释德洪（宋代）

老师一句扑不破，彻底完全为不存。何处干戈能胁嚇，谁家梦幻敬追奔。

太虚影像藏踪迹，大地山河丧胆魂。今日与君呈伎俩，都将生死鹘崙吞。
送刘薄秩满东归
刘宰（宋代）

一官簿领十年间，此去青云手可攀。
胜日西湖浮画舫，频将卮酒酹孤山。
送赵德勤将漕淮东
陈文蔚（宋代）

登亭每忆楚东时，把酒吟诗对落晕。
拭目正看黄鹄举，回头不奈白云飞。
未应失计荒茅屋，正坐无钱买钓矶。
亩亩怀有常抱膝，论思惟日望公归。
云
杜甫（唐代）

龙似瞿唐会，江依白帝深。终年常起峡，每夜必通林。

收获辞霜渚，分明在夕岑。高斋非一处，秀气豁烦襟。
上方僧
张耒（宋代）

不下上方地，夜禅心虑冥。
三更风雪暗，一点佛龛灯。
持钵咒潭水，鬼神拳跪听。
山静寒云薄，天空孤月明。
霜桐占阶影，风叶绕廊声。
经济心难就，蹉跎岁屡更。
冥鸿本清远，何事亦宵征。
和李相公以平泉新墅获方外之名因为诗…兼见寄之什
刘禹锡（唐代）

业继韦平后，家依昆阆间。恩华辞北第，潇洒爱东山。

满室图书在，入门松菊闲。垂天虽暂息，一举出人寰。
题赚兰亭图
刘克庄（宋代）

山阴茧纸见者希，辨才传之于永师。
行年八十手不释，栖之梁上鬼莫窥。
虬须天子欲得之，威以祸福僧诡辞。
智勇至此无所施，相国房公乃设奇。
东台御史奉诏驰，易服变姓谒老缁。
止客置醴因联诗，评书订画犹埙篪。
稍稍益狎不见疑，卷而怀之若拾遗。
须臾□都得台移，都督传诏来龙墀。
僧绝复苏成白痴，始悟学究即绣衣。
文皇如尧房如夔，磊磊落落两曜垂。
谲取一帖安肯为，帖归天上神护持。
搨本之价犹不赀，他日昭陵以自随。
温韬掘者果是非，世人空宝定武碑。
暮春杂兴
葛起耕（宋代）

燕子声中日正长，读残书卷乱堆床。
梦回却爱西窗寂，闲看松花带夕阳。
咸淳壬申六月不暑
徐经孙（宋代）

常年六月六，暑气何其酷。犬有吐舌烦，猫得负背燠。

今日胡不吐，萧吐凉气足。阳乌潜其辉，小雨时霢霂。

重袂犹未温，浴了肌起粟。老病固宜吐，壮者亦不浴。

短至未及间，秋阴如许毒。本朝王火德，德与尧运续。

文明耀四海，年世不待卜。吾君乾六龙，刚健粹如玉。

吾相泰九二，夬夬出苋陆。君臣德既同，讵有此阴伏。

吾闻氛气恶，杀气盛西北。襄城既失守，生灵烂鱼肉。

匹夫尚怀忧，知此妄屠戮。臣固告上天，忍泪不敢哭。

愿言扫阴邪，日月舜耳目。中国盛阳明，从今调玉烛。
白日偶无客青山长对门
韩淲（宋代）

身心既已闲，吟风兴亦偶。
山东打茶声，睡思忽抖擞。
庆清朝·山束滩声
仇远（元代）

山束滩声，月移石影，寒江夜色空浮。丹青古壁，风幡横卧东流。小舣载云轻棹，湖痕渐落葑泥稠。津亭外，隔船吹笛，唤起眠鸥。非但予愁渺渺，料那人，应自有、一襟愁。霜栖露泊，容易吹白人头。漠漠荻花胜雪，拟寻静岸略移舟。留闲耳，听莺小院，听雨西楼。
遥哭录用道广两仆
释函可（明代）

此日谁能话感恩，相将含泪共酸辛。但留尺寸还孤子，不向诗酸学古人。

狱底沉埋双剑气，天涯悽断一僧身。最怜大义归僮仆，乱世交亲未敢论。
论灶鸡形
贾似道（宋代）

头尖项细肚皮拖，白翅生来满背铺。
腿脚不长身懒拥，当头金线叫喽啰。
洞庭阻风舟中无俚小饮径醉得句辄书 其三
李岳生（清代）

待从藕孔靖群魔，特敕真灵会大罗。正色鸿薰是何语，天狐翻遣占专科。
宋江三十六赞
龚开（宋代）

出没太行，茫无畔岸。
虽没遮拦，难离火伴。
说之方忧韩公表大夫疾遽致仕乃蒙传视送陈州
晁说之（宋代）

君少我十岁，怜我空老大。
期君到云霄，遗我余謦欬。
忽先辞汉禄，孰从仰周赉。
顾惟神所劳，何论心乎爱。
句 其三
袁毂（宋代）

邦人游冶处，尽在月轮中。
再得旨退褒山成三偈代违和守钱公 其三
释清远（宋代）

出岫油然亦乘兴，倦飞随意即知还。有心知到无心域，鸟恋故林云在山。
偈颂七首 其三
释亮（宋代）

今朝十一月十五，光阴似箭岁将莫。参禅学道如何，切忌守株而待兔。

若是金毛师子儿，翻身一掷无回互。无回互，惊杀南山白额虎。
狼烟
薛逢（唐代）

三道狼烟过碛来，受降城上探旗开。

传声却报边无事，自是官军入抄回。
峡
张拱辰（明代）

峡山高兮千寻，峡流险兮寖淫。障白日于晴空，泼岩崖之微阴。

碧草萋菲，怪石峨巍。山鬼夜哭，鹧鸪朝啼。聆惜春波兮日瀰漫，中流一箭兮飞奔遄。

游人值此兮命难存。余舟已济兮心犹酸。拉长年与三老兮正襟而诉之。

莫余行其少迈兮顾流而易之。乘白日之馀光兮择芳渚而憩之。

桂棹兮兰桨，神明兮翱翔。有酒兮酤我，共酌兮斜阳。
题梅竹 其一
胡奎（元代）

姑射仙人冰雪姿，天寒翠袖立多时。分明一片黄昏月，照见贞心只自知。
寄无斁
陈师道（宋代）

敬问晁夫子，官池几许深。
已应飞鸟下，复作卧龙吟。
待我中痾愈，同君把臂临。
泥涂无去马，夏木有来禽。
和御制游慈恩寺
慈恩寺沙（唐代）

皇风扇祇树，至德茂禅林。仙华曜日彩，神幡曳远阴。
绮殿笼霞影，飞阁出云心。细草希慈泽，恩光重更深。
木兰花
徐昌图（五代）

沉檀烟起盘红雾，一箭霜风吹绣户。汉宫花面学梅妆，

谢女雪绣栽柳絮¤

长垂夹幕孤鸾舞，旋炙银笙双凤语。红窗酒病嚼寒冰，

冰损相思无梦处。
风入松·清明日雨，用介民韵
王用宾（宋代）

疾风寒雨过清明。迁客若为情。哀时再写江南赋，怕文章、老更哀成。

柳线牵愁曼舞，桐花破冻狂生。

欲携柑酒听黄莺。烟雾锁空庭。何当尽卷顽云去，咄嗟间、野净天晴。

遮莫燥红飞散，依然湿翠争荣。
海棠欲开雨作
范成大（宋代）

春睡花枝醉梦回，安排银烛照妆台。
苍茫不解东风意，政用此时吹雨来。
送李芝还旧隐
宋祁（宋代）

章冠惯趁舞雩春，属疾弥年素产贫。
旧隐却招三径菊，归装不产九街尘。
平时戏服欢为采，日后迎蒲待裹轮。
天下书生皆皓首，牛溪休访续经人。
阻冰潞河简同行黄太史才伯
文徵明（明代）

长河十月朔风悲，零落貂裘不受吹。冰雪峥嵘惊岁晚，江湖寂寞滞归期。

谁怜阮籍穷途泣，自笑穰侯见事迟。忽忆同行黄太史，篝灯何处拥书帷。
和书天庆观贺秘监堂三首
秦观（宋代）

衣屦萧条气久清，豪家门馆未尝行。
朱甍碧瓦何从得，疑有阴兵夜助成。
东窗
陆游（宋代）

腊近寒何薄，秋衣著尚宜。
年光祈雪见，节物卖灯知。
川日初沉後，楼钟欲动时。
东窗对儿子，相与细论诗。
重谒孝陵有述
李东阳（明代）

龙虎诸山会，车书万国同。
星躔环斗极，王气绕江东。
地涌神宫出，桥分御水通。
丹炉晨隐雾，石马夜嘶风。
日月无私照。
乾坤仰圣功。
十年瞻望地，云树郁葱葱。
立春前一日雪
方岳（宋代）

入冬妍暖几兼旬，明日银幡岁又新。
绝意六花无复腊，等閒一又不胜春。
老在咳唾何难事，瘦地耕锄亦幸民。
径就梅梢嚼清冷，相如渴肺久生尘。
拟寒山寺 其一二八
释怀深（宋代）

麝为香而死，龟以灵故焦。既为世所用，忧患无门逃。

名高谤之本，财聚祸之苗。三怨粗能免，世无孙叔敖。
代人作春闺怨十首 其二
朱升（宋代）

寂寂深闺春昼长，憾郎不为惜流光。画文剥尽琵琶面，好似奴儿去后妆。
朝南以诗送巴石研屏香几用韵 其一 香几
洪咨夔（宋代）

玉版横陈醉眼边，尚馀金鸭水沉烟。客窗寂寂那消得，祗有南丰一瓣缘。
河渎神·孤庙对寒潮
温庭筠（唐代）

孤庙对寒潮，西陵风雨萧萧。谢娘惆怅倚兰桡，泪流玉箸千条。
娘天愁听思归乐，早梅香满山郭。回首两情萧索，离魂何处飘泊？
春草池绿波亭
袁华（明代）

为爱玉山好，放舟玉山去。
绿波亭边春入池，况据玉山最佳处。
时当二月春正美，曲尘摇波草如绮。
雨惊残梦未鸣蛙，风漾飞花见游鲤。
大谢文章迥绝尘，江淹词赋亦清新。
得句池塘怀别远，伤情南浦送行人。
何如此亭乐赏适，石脚插入鱼龙宅。
临流行酒水浮阶，俯槛鸣琴光照席。
君不见山川极目楚囚悲，北望神州泪满衣。
又不见昆明一夜飞劫灰，汉代衣冠委草莱。
但愿无事长相见，春草池头日日来。
三峡歌
陆游（宋代）

神女庙前秋月明，黄牛峡里暮猿声。
危途性命不容恤，百丈牵船侵夜行。
次韵子夷兄弟十首
张耒（宋代）

金马聊代耕，浅郎亦为官。
何必歌五噫，遭非如伯鸾。
物生各自遂，萧艾与芝兰。
诗人亦多事，屑屑计鹑貆。
二月五日柳溪过风
李复（宋代）

狂风摆撼未肯休，直须枯卉生新柔。
老松倚云不关意，开落曾阅几春秋。
闲咏园中草木六首 其三
陆游（宋代）

一树山樱鸟啄残，悬钩半舍亦甘酸。儿童采得争来饷，应念衰翁舌本乾。
读颍公清风集 其四
司马光（宋代）

一言华衮足为荣，况托文编久愈明。邹湛不逢羊叔子，世间何处复知名。
筑城词二首 其二
陆龟蒙（唐代）

莫叹将军逼，将军要却敌。城高功亦高，尔命何劳惜。
谢汪辰良太守祈雨有应
岑安卿（元代）

赤日露顶行，步入南雷去。归来云雾生，薄暮雨如注。

苍苍将槁云，郁郁色如故。人言太守贤，天意肯相助。

不喜亦不惊，太守若无与。日月行中天，照临及下土。

日月不自功，光明万民睹。我知太守心，借此以为喻。

试问喻者谁，三山老农圃。
再用前韵酬达夫 其七
刘弇（宋代）

直取浩歌论纂纂，肯容三爵径油油。送花明月怜人杀，怗体红波凝不流。
木芙蓉 其三
姜特立（宋代）

美人㛹娟隔秋江，翠罗织裳楸叶光。醉香艳粉凋斜阳，更使诗人感杏殇。
池州溪桥
李昴英（宋代）

万里长江吸一杯，等闲袖剑九华来。溪桥独坐无人识，又驾长风跨鹤回。
姑苏杂咏 寒泉（在支硎山）
高启（明代）

远络丛峰间，平流盘石上。
月照欲成潭，风吹不生浪。
声兼寒叶下，色映秋苔涨。
野客照羸颜，曾来倚筇杖。
应制状元红
郝俣（金朝）

仙苑奇葩别晓丛，绯衣香拂御炉风。巧移倾国无双艳，应费司花第一功。

天上异恩深雨露，世间凡卉漫铅红。情知不逐春归去，常在君王顾盼中。
明日元举赴召见别用前韵送行
葛胜仲（宋代）

吾君急升平，元凯登二八。赤墀拥豪俊，青云启涂辙。

岩居及川观，号召无虚月。徵君笔瑞世，制行圭玉洁。

向来端神羊，不畏龙麟逆。峤南归兴动，只作数旬客。

迹虽遁烟壑，名常蔼云阙。果膺尺一书，赴陇催装发。

遂恐长乌府，席与群工绝。眷言国步艰，敢惮泥涂滑。

牛刀剸繁剧，鹏翅摩空阔。相期扶中兴，何止得官热。
春生
白居易（唐代）

春生何处暗周游？海角天涯遍始休。
先遣和风报消息，续教啼鸟说来由。
展张草色长河畔，点缀花房小树头。
若到故园应觅我，为传沦落在江州。
内苑十首 其九 兔园
陈绍文（明代）

兔园西面筑瑶宫，复道回廊势欲通。珠树万年栖舞鹤，石梁千尺跨飞虹。

阴萝转向悬天上，瀑布翻从出地中。谁信九重恩似海，解将游乐与民同。
咏史
姚鼐（清代）

将军犹驻碧油幢，积石河源未尽降。安定有城名第一，陇西出将每无双。

牧民岂谓非良干，伐畔何教震友邦。忆昔盟书金似粟，百年金鼓不闻摐。
题墨菊送乡友南还
邓林（宋代）

风满长林雨满城，重阳时节送君行。故园三径知存否，一幅秋香万里情。
江上望匡庐
梁有誉（明代）

闻道匡君宅，神踪不记年。先春灵草长，入夜圣灯燃。

漫忆千株杏，空馀五色烟。终然脱尘网，来诵绿苔篇。
西江月（十之三）
夏元鼎（宋代）

太一画前是道，全凭龙虎成丹。九还七返保长年。好个逍遥闲汉。

日诣金门玉殿，青衣引赞无言。回风混合万神安。功向虚无中炼。
观唐明皇山水字流杯石应製
夏竦（宋代）

开元留翠刻，昭代奉宸游。
绿酒联杯泛，红泉满字流。
澄清涵玉宇，潋滟转银钩。
霄堮奎躔布，龟图洛画浮。
偃波分密坐，垂露直前旒。
若许铭天德，圜青岂易俦。
司理弟之官岳阳相别于定王台凄然有感为赋五
真德秀（宋代）

先民不可见，怀哉金玉音。
士虽一命微，爱物宜存心。
矧兹圜扉内，白日变重阴。
求情箠楚下，冤哉讵能禁。
謼嗥漫弗省，鬼神为悲吟。
子往莅其职，朝夕惟钦钦。
谨刑勿留狱，斯语真良箴。
孤隼叹
周霆震（元代）

河西万里来孤隼，侧目烟埃心未逞。黠枭自诡产阴山，失势包羞苟逃命。

咄哉隼去枭独留，引类呼俦肆残忍。毒蛇见面即唤名，怪虫含沙工射影。

十家屏息九杜门，恨不移居托眢井。枭鸣喂肉群飞翔，草间狐兔尽陆梁。

细思物极理当反，安得仪凤鸣朝阳。呜呼安得仪凤鸣朝阳。
留别句中正学士
田锡（宋代）

玉人欲归留不住，南山出云作朝雨。
雨中却柅使车轮，主人重得延嘉宾。
嘉宾有诗留别我，句句高奇字字新。
新若新花凝宿露，高似秋天晓星布。
奇於云起成峰峦，鲛人沾珠盈玉盘。
浪大月照如金线，金线交加珠可贵。
玦离环合间珠圆，风生玉步声珊珊。
珍奇若此为重赐，斋沐焚香然后看。
三复吟看既忘倦，命笔和来才思缓。
桃李难酬琼玖珍，野老美芹聊贽献。
与君俱是锦江人，今幸星轺来过陈。
乡情交分忍轻别，少留可待早秋辰。
秋光月华伴行色，步步随君归紫宸。
次韵苗彦先题薛献可新居四首
林季仲（宋代）

方塘环植绿杨新，朱户重重欲闭春。
若许茅茨傍清泚，敢教鹅鸭恼比邻。
逍遥咏
宋太宗（宋代）

遁迹深岩谷，身闲未是闲。
研穷堪语默，寂静杳冥间。
秘密逢邪见，难开大道关。
金丹无效用，弗可返童颜。
程朱之学四首
陈普（宋代）

高明若韩苏，方正如君实。
太山当面前，瞠目不能识。
谁能不由户，可怪亦可惜。
得若在家庭，迷殆胡越隔。
向微程朱子，出手为开辟。
我辈白日中，夜行至今日。
念奴娇 寄长女引元
王凤娴（明代）

花娇柳媚，问东君正是，芳菲时节。帐暖流苏鸡报晓，睡起悄寒节怯。

乌鸟情牵，青鸾信杳，追忆当年别。临歧泪滴，衷肠哽咽难说。

望断行云柴门，倚遍凄凉，空对闲风月。屈指归期无限恨，添得愁怀叠叠。

镜影非前，人情异昔，怎禁心摧折。欲诉凭谁，尽在数茎白发。
病中谢冯彭年见访
林逋（宋代）

老去已多病，况当梅雨时。
山空门自掩，昼永枕频移。
晚燕巢犹湿，新篁箨未披。
若非求仲至，谁复问栖迟。
满江红（鸟衣园）
吴渊（宋代）

投老未归，太仓粟、尚教蚕食。家山梦、秋江渔唱，晚风牛笛。别墅山风惭莫继，新亭老泪空成滴。笑当年、君作主人翁，同为客。紫燕泊，犹如昔。青鬓改，难重觅。记携手、同游此处，恍如前日。且更开怀穷乐事，可怜过眼成阵迹。把忧边、忧国许多愁，枧抛掷。
秋怀十首以竹药闭深院琴樽开小轩为韵 其六
陆游（宋代）

小人方盛时，瓦砾视黄金。及其大势去，或不遗一簪。

郿坞今尚存，遗戒岂不深。所以栗里翁，惟蓄一素琴。
晋康八景
张汝秀（明代）

惟爱端溪景最幽，一泓光澈玉壶秋。徘徊云影连霄汉，滉漾银河浸斗牛。

玉兔倒涵山色净，晴川清蘸水晶浮。金波皎皎溪澄彻，偏称骚人夜唱酬。
集杜工部句咏寒亭
杜汪（宋代）

湖南清绝地，长夏想为情。
六月风日冷，炎天冰雪生。
蓬莱如可到，心迹喜双清。
去郭轩楹敞，幽居不用名。
和杨学古先生东阁趺坐韵四首 其一
李东阳（明代）

院直初归柳外途，玉堂高坐拥双趺。应同礼席开函丈，岂有禅心到给孤。

聚讼漫劳今日议，如尸谁见古人模。亦知戏笑皆文字，闻说公才似长苏。
赞太平勤禅师
释守卓（宋代）

铁石咽喉，吞栗棘蓬于白云山下。风霜号令，示金刚圈于皖伯台前。

十年据坐道场，四海喧腾声价。无佛法可说，有公桉须行。

望风何多，一进一退。稽首赞扬，得罪得罪。
寿王一如先生七十，即次其自寿原韵
陈爔唐（清代）

鸠杖双扶一室春，先生矍铄倍精神。林泉久薄浮云过，桃李群沾化雨新。

天以文章归老宿，人疑仙佛是前身。锦囊收处多珠玉，愧乏吟才再引伸。
舟中和陈子东
王柏（宋代）

低垂纸帐绝纤埃，冷透孤衾梦易回。
宿雾未收沙濑黑，大江才近水程开。
细搜景物归诗句，尽逐羁愁入酒杯。
最是推篷频问讯，岸傍未见一枝梅。
忆秦娥（般涉调）
张先（宋代）

参差竹。吹断相思曲。情不足，西北有楼穷远目。

忆苕溪、寒影透清玉。秋雁南飞速。菰草绿。应下溪头沙上宿。
雨度车轮岭二首 其二
顾璘（明代）

山泼风前雨，人浮道上波。农家戒耕作，行者答劳歌。

云暗遥峰少，春深缘树多。行藏两孤负，身世转蹉跎。
题早春亭
吴遵（宋代）

百里桑麻雨露同，溪山无地不春风。
东风若问春来处，尽在门前桃李中。
湘水
徐玑（宋代）

湘水几千里，平流少激渊。
数家分市井，列石起峰峦。
岂是昔曾到，独疑画上看。
吟咏身渐老，向此作微官。
沚溪桥美林郎中德斋先生
陈伯康（明代）

牛角山阳沚溪路，溪水冬寒不可渡。北风几见扬沙尘，日夜奔流海东注。

美人昼锦归故乡，飞梁压水高行步。郑国公孙陋乘舆，蜀中司马看题柱。
人月圆·宴北人张侍御家有感
吴激（宋代）

南朝千古伤心事，犹唱后庭花。旧时王谢、堂前燕子，飞向谁家。
恍然一梦，仙肌胜雪，宫髻堆鸦。江州司马，青衫泪湿，同是天涯。
舟过山塘闻笛
舒位（清代）

红穗疏灯水上楼，
笛声纤远指痕留。
定知吹笛人双髻，
可惜湘帘不上钩。
闰中秋夜田御宿大参携樽饮余映碧园 其一
孙传庭（明代）

又见长空好月来，明河如洗净无埃。天开霁景重飞镜，人聚芳筵再举杯。

铁骑销氛清朔漠，银蟾泻影静楼台。扳留未尽登临意，明日还应醉一回。
夏日寓齐杂诗 其一
李彦章（清代）

伏暑沈荧急，浮尘隙景忙。龙胡飞雨断，蝉语别枝长。

凉月怀人引，红云苦热行。忽催乡思起，一枕落沧浪。
次韵张秘校喜雪三首
黄庭坚（宋代）

满城楼观玉阑干，小雪晴时不共寒。
润到竹根肥腊笋，暖开蔬共助春盘。
眼前多事观游少，胸次无忧酒量宽。
闻说压沙梨己动，会须鞭马蹋泥看。
平原郡公夜宴月下待瀛国公归寓府
汪元量（宋代）

春事阑珊梦里休，他乡相见泪空流。
柳摇楚馆牵新恨，花落吴宫忆旧游。
渴想和羹梅已熟，饥思进饭麦初收。
瀛洲归去琅玕长，月朗风熏十二楼。
读萧相国传嘉召平出处之合义作召平诗
陈长方（宋代）

秦刑次骨政如虎，六合瓦分访前生。
龙蛇五年垓下定，尺地寸天皆汉土。
青门抱瓮等齐民，齎志肯教重屈身。
采薇昔日首阳下，岂谓周武惭商辛。
为臣委质贰乃辟，况我陪封存故国。
不知荒虐但知君，可卷随人心匪席。
每开汗简为潸然，出处真成不愧天。
袖手叵堪余伎痒，往吊酂侯消未然。
高皇漫道群雄祖，何似萧王更英武。
一相不能推赤心，终至遭君玩掌股。
君不见臧文仲，厚禄知贤不能共。
千古难辞窃位讥，我为酂侯还忸怩。
赠郑处晦
韩淲（宋代）

人间臭味易相寻，谁复诗骚著意深。自古高吟唯洛下，一时胜事说山阴。

閒看禅月台前水，笑倚灵山阁外林。安得朱弦与疏越，与君三叹有遗音。
尖山寺
尹廷高（元代）

入门僧意古，便觉隔尘氛。清磬摇寒翠，空廊贮白云。

定回松落子，画剥藓添纹。仙笔今何在，儿啼夜不闻。
学圃新竹歌
贡良（清代）

名园依水多修竹，琤琤响戛琅玕玉。此君一日不可无，令人相玕捐尘俗。

犹忆春初过学圃，参差竞长纤如琢。龙孙脱颖势于霄，森森日上林书屋。

我今避暑来林间，清光疑入湘江曲。淡烟漠漠滴空翠，细雨涓涓飘嫩绿。

主人不异太守贤，渭川千亩新篁足。何当移赠两三竿，终朝坐我筼筜谷。
新凉夜坐
范成大（宋代）

吏退焚香百虑空，静闻虫响度帘栊。
江头一尺稻花雨，窗外三更蕉叶风。
日日老添明镜里，家家凉入短檠中。
简编灯火平生事，雪白眵昏奈此翁。
过九疑
马大同（宋代）

帝德于今祀万年，如何遗像托疏椽。
凭谁为假丹青手，付与梅仙十万钱。
定风波（鲁卿见和，复答之）
叶梦得（宋代）

斜汉初看素月流。坐惊金饼出云头。华发萧然吹素领。光景。何妨分付属沧洲。

莫待霜花飘烂漫。萍岸。更凭佳句尽拘收。解与破除消万事，犹记。一尊同得二年秋。
次韵弟观喜雨二首
陈著（宋代）

天敕龙瓢到底倾，阿香飞驾会苍冥。
风霆震叠四溟立，宇宙清凉万物醒。
行蚁知几先畏湿，升蜗向上漫遗腥。
平生霖雨苍生志，对景空怀海上亭。
游终南山杂咏 宿重云山寺
李騊（宋代）

渐侵晚景尤便静，不出忙中岂爱闲。休问骅骝与蛙黾，会须投绂老青山。
句
赵彦彬（宋代）

自爱槛前山有意，谁云堂下水污人。
社雨 其一
韩淲（宋代）

空山水流涧，社雨掩篱门。云阴起微寒，药炉自常温。

老懒一欠伸，开卷窗明昏。屋边桃李蹊，飞飞亦无言。
题老融画牛溪烟雨
楼钥（宋代）

暝烟吹雨冥冥，两牛半渡深情。
京尘久污巾履，颇思归濯吾缨。
柴关
陈肇兴（清代）

清泉白石锁柴关，豪气销残梦寐间。屈指百年惊渐老，回头万事不如閒。

悠悠落日牛羊下，策策空林倦鸟还。唯有丹心依旧在，浮云望断海中山。
瑞鹧鸪（登博见楼作）
吕胜己（宋代）

与君蹑足共凭阑。俯视周回四面山。目静鲁邦心渺渺，气吞梦面意闲闲。

烟云变化更明晦，乌鹊忘机互往还。唤取黄尘冠盖客，暂来徒倚片时间。
大中祥符五岳加帝号祭告八首 其七 中岳。
郊庙朝会歌辞（宋代）

岩岩神岳，作镇中央。肃奉徽册，尊名孔章。聿降飙驾，载献兰觞。

熙事允洽，宝祚弥昌。
呈广西张提刑
乐雷发（宋代）

陆续城边按部归，梅花随处扑征騑。
溪山有助吟题遍，狱市无冤讼牒稀。
竹屋听猿眠碎月，莎庭引鹤步斜晖。
莫嫌瘴雾侵湘客，满路风霜冷枲衣。
题玉版兰亭
揭祐民（元代）

临池旧眼被昏遮，玉版摩挲字隔纱。忽忆昔年观定本，绝胜枕臼与梅花。
寄友
释文珦（宋代）

疎索复疎索，世道今难托。
骥騄筋力残，鸾凰羽毛落。
林公古人徒，风期谅如昨。
归来乎山中，携手共行乐。
上塘值清明八首 其三
曹勋（宋代）

客路逢寒食，犹寻禦腊衣。群芳须暖景，昽日尚寒晖。

馀力求闲早，劳生昨梦非。荠花浑似雪，蝴蝶梦中归。
木兰花·秋容老尽芙蓉院
秦观（宋代）

秋容老尽芙蓉院。草上霜花匀似翦。西楼促坐酒杯深，风压绣帘香不卷。
玉纤慵整银筝雁。红袖时笼金鸭暖。岁华一任委西风，独有春红留醉脸。
缘识
宋太宗（宋代）

深秋云物冷，经雨斗添寒。
尽日缘情坐，霜叶易燋右乾。
会黄雷州乐语口号
洪适（宋代）

二难辞藻琢琼瑰，入洛当年擅轶才。五岭达官今寂寞，九龄高躅久尘埃。

分符有此二千石，投辖中之三百杯。衣绣还乡真罕见，戏鱼同队几驽骀。
老柏行
吕师濂（清代）

太华之柏高十丈，我来避暑坐相向。骨硬皮坚势矗天，何异杰士老益壮。

依崖逼水郁如轮，一枝斜放惊心魂。初疑绿凤衔花舞，再怪苍龙挟雨喷。

天之产物各有说，柏也槎丫耐冰雪。不同桃柳斗先春，爱与松筠敦晚节。

闻尔植自沐黔宁，雅共衣冠际太平。叶上常呈甘露瑞，枝头曾见彩云生。

半壁河山盟带砺，家家歌舞风前醉。雨旸时若燥湿宜，草木都沾天子惠。

从经兵燹变风雷，琪树琼葩付劫灰。婆娑翠色还我恙，惹我灵光鲁殿哀。

昔日孔明庙前有，杜陵野老悲歌久。今朝何事到山中，逢尔如逢岁寒友。

要知造化岂敢私，栋梁之用须待时。翻愁材大人偏弃，借问工师知不知。
秋日鹅池庄与故人王惟材闲酌
宋登春（明代）

秋水浮田叶，凉风吹稻花。白衣燕客醉，红树楚人家。

翡翠鸣鱼笋，鸳鸯立钓车。鹅池堪避地，与尔种胡麻。
挽克斋陈先生四首
徐元杰（宋代）

薰炙儒先早，朱门授受亲。
去寻颜巷乐，归咏点雩春。
道妙穷精一，心传有省循。
乐天知命者，忧道不忧贫。
读伯氏长江万里集题后
甘运瀚（清代）

《禹贡》导江自岷山，西来一气苍莽间。荆门郢树瞬息至，直下万里东吴船。

客程计日不辞远，两岸猿声枫柏晚。侧身西望一怀归，巫峡迢迢在天半。

乘兴还为吴会吟，烟花三月愁春心。莫恋东南照初日，高歌西北云沈沈。
邢氏园池上作
赵蕃（宋代）

可意于兹夕，乃能来此风。
稻畦初吠蛤，草岸已鸣虫。
三径思茅屋，归艎忆钓筒。
渊明宁隐者，鲁望岂渔翁。
送师相陈大观文 其三
喻良能（宋代）

频年秋稔谷相因，八郡恩波著处匀。长乐城中家几万，家家生子总名陈。
大江东去·芳姿蕙态
王寂（南北朝）

芳姿蕙态，笑人间、脂粉寻常红白。大抵风流天也惜，赋与梅魂兰魄。元相名姝，谢家尤物，缥缈真仙格。朝来酒恶，可人一笑冰释。韩郎老矣情怀，鬓丝禅榻，花落茶烟湿。心字殷勤通一线，千劫消磨不得。被底春温，尊前风味，回首伤春客。却愁云散，等闲好梦难觅。
武夷山升真洞
陈觉民（宋代）

升真洞口接天门，灵草丹桃日日春。听说列仙来瑞世，三朝德业在斯民。
三春景物滋
胤禛（清代）

阳春百物向荣时，况复郊原雨露滋。黍绿禾青麻翳垄，桃红李露杏交枝。

游蜂舞蝶纷纷戏，乳燕鸣鸠处处宜。幸际圣皇熙皞世，佳辰若负便为痴。
春使道中作三首
欧阳修（宋代）

还客莫思家，客行方远道。
还家自有时，空使朱颜老。
禁城春色暖融怡，花倚春风待客归。
劝君还家须饮酒，记取思归未得时。
务观得曾吉甫茶反以诗见遗因次其韵
周必大（宋代）

诗仙饷予北苑雪，正欲一洗东华尘。
道山廷尉俱梦事，唤醒野轩真主人。
偈颂一百零九首
释可湘（宋代）

摩胸告，展脚示。
有来由，没巴鼻。
佛灭二千年，比丘少惭愧。
顾仲瑛临濠惠书词甚慷慨诗以代简
谢应芳（元代）

濠上人来书数行，开缄如对语琅琅。
酒杯已辨弓蛇误，药杵无琅玉兔将。
少待天公舒老眼，剩收云母束归装。
旧家池馆花狼籍，春水依然绿漫塘。
曲江亭望慈恩杏花发
沈亚之（唐代）

曲台晴好望，近接梵王家。十亩开金地，千株发杏花。

带云犹误雪，映日欲欺霞。紫陌传香远，红泉落影斜。

园中春尚早，亭上路非赊。芳景偏堪赏，其如积岁华。
和四兄
晁冲之（宋代）

掩卷忽不乐，扪心空浩叹。家声畏沦坠，世态属艰难。

月倒迎门屣，风弹挂壁冠。萧然对孤竹，一笑共衰残。
书怀
项安世（宋代）

君如快马捷先鸣，上便追风不计程。
杨监西江推格律，陆郎东流服才情。
栽培花木心无事，弹压湖山句有声。
如许清名刚不惜，苦来蛮角建愁城。
次韵冕仲考进士试卷
黄庭坚（宋代）

少年迷翰墨，无异虫蠹木。
诸生程艺文，承诏当品目。
床敷设箱篚，赋纳忽数束。
变名混甲乙，誊写失句读。
昼窗过白驹，夜几跋红烛。
钩深思嘉鱼，攻璞愿良玉。
谈天用一律，呻讯压重复。
丝布涩难缝，快意忽破竹。
圣言裨曲学，割衮缀邪幅。
注金无全巧，窃发或中鹄。
翟公辟痈老，薪槱茂棫朴。
御史威降霜，行私不容粟。
吏部提英鉴，片善蒙采录。
博士刈其楚，铨量颇三复。
因人享成事，贱子真碌碌。
山居即事
王维（唐代）

寂寞掩柴扉，苍茫对落晖。
鹤巢松树遍，人访荜门稀。
绿竹含新粉，红莲落故衣。
渡头烟火起，处处采菱归。
挽夏太常仲昭（二首）
刘珏（明代）

写经谁复换群鹅，故旧其如死别何。
清泪潺潺流不尽，残星落落已无多。
天边尺牍催归凤，水上孤城隐去骡。
日暮不堪东面望，玉峰依旧碧嵯峨。
早春雪后见辛夷初发
宋庠（宋代）

冒霰初分叶，惊春已作花。鲜于紫艾绶，殷过赤城霞。

破蓓香囊小，衔趺彩笔斜。骚人虽丽思，忍作桂旗车。
至节日建州会詹士元
洪迈（宋代）

嗟予身百忧，佳节过倥偬。
客愁随线增，归思与灰动。
当年从子日，未觉百虑重。
高堂绕床呼，一掷有余勇。
那知客天涯，相对寒骨耸。
岁月曾几何，鬓丝今种种。
忍饥山药煮，附暖地炉拥。
深藏断往还，衰病脱拜拱。
兴言望乡关，云物方郁滃。
空余相属意，杯酒久不捧。
集太白语酬僧净月
张雨（元代）

主人碧岩里，为余话幽栖。真诀自从茅氏得，风流还与远公齐。

满堂空翠如可扫，而君解来一何好。白玉麈尾谈重玄，琉璃砚水常枯槁。

苍苍云松，拂彼白石。世人闻此皆掉头，就中与君心莫逆。

袖拂紫烟去，空中闻天鸡。借问苏耽鹤，早晚向江西。
雨中遣怀
陆游（宋代）

秋稼连云饱不疑，宁期一败莫支持。
雨如梅子初黄日，水似桃花欲动时。
正昼蚊虻驱不去，终宵鼁黾怒何为？凶年气象堪流涕，禾把纷纷满竹篱。
九月既望蔡氏景贤书屋张筵赏菊率成七绝六章并五排一首
王恩浩（清代）

栽得淩霜菊，幽香绕砌边。谱传彭泽后，派得济阳延。

隙地三弓辟，疏篱六枳编。高枝全著露，细蕊半含烟。

选种分盆植，移根带土迁。开成云五色，塞破屋三椽。

佳号龙须锡，芳名虎齿传。朝衣馀古制，如意妙天然。

品目标牌记，花葩压架鲜。欹风颤竹外，傲雪佔梅先。

游赏邀人共，栽培赖主贤。张灯开夜宴，折柬启宾筵。

小雨尘清俗，虚堂境若仙。屐声知客到，岕片唤童煎。

香熟中山酿，甘分下若泉。盟寻莲社约，坐比笋班联。

烂漫花围壁，酣嬉酒泛船。争猜枚胜负，喜脱帽蹁跹。

画设陶公像，诗分杜老笺。感时怜大阮，玩世笑张颠。

狂尚容吾辈，颜看霁老天。云收千里净，月放一轮圆。

良会诚堪惜，閒情未许捐。烛光摇醉脸，花影落吟肩。

佳话申前席，清游订后年。馨香期共葆，此乐永绵绵。
过长林湖西酒家
司空曙（唐代）

湖草青青三两家，门前桃杏一般花。

迁人到处唯求醉，闻说渔翁有酒赊。
亚父冢
谢肃（明代）

汉楚知谁与国谋，中原争鹿几时休。成功竟属三人杰，遗恨空时一土丘。

宝匣龙泉还见发，鸿门玉斗不须留。繫舟叹息英雄事，戏马台前大树秋。
吴骏卿寄示和黄元广诗多及古人为己之学辄复次韵资一大笑兼简元广 其一
朱松（宋代）

四物觅安心，驾言无停驱。忽然休歇去，本自一物无。

那于前后际，而有新故吾。知津恨未达，敢以偷自愚。
题石门张氏围
莫若冲（宋代）

为米徒劳束带难，当时彭泽便休官。
高情曾赋归来句，尽入名园扁署看。
登总持寺浮图
孟浩然（唐代）

半空跻宝塔，时望尽京华。
竹绕渭川遍，山连上苑斜。
四门开帝宅，阡陌逗人家。
累劫从初地，为童忆聚沙。
一窥功德见，弥益道心加。
坐觉诸天近，空香逐落花。
华麓访顾亭林先生读书故址 其二
赵本扬（清代）

楼船闽粤控南瓯，龙驭遥从海上舟。烽火徒闻惊岭峤，江山何地问神州。

著书绝塞王尼叹，投老无家向子游。华麓祇今遗址在，日斜回首暮云愁。
邵伯路中途遇前纲载茉莉花甚众舟行甚急不得细观也又有小盆榴等皆精妙奇靡之观因成二绝 其二
吕本中（宋代）

玉桧盆榴作队来，异香相趁不相猜。从今闭向深宫里，莫学江湖自在开。
杨柳枝·鹤性＊＊望远攀
侯善渊（元代）

鹤性＊＊望远攀。过潼关。秋深雨霁乍衣单。水云寒。争忍昔年名利染，早回还。夕阳村落杏＊间。望家山。
过松源晨炊漆公店六首·其四
杨万里（宋代）

日高谷底始微暄，岚翠依然透骨寒。
说与行人忙底事，金鸡声里促银鞍。
皇子诞庆五言十二韵
韩琦（宋代）

圣统垂千祀，天仁覆万方。思贤咏场藿，兴俭缉帷囊。

宽法均疏网，忧民甚纳隍。画衣期不犯，行苇见无伤。

列庙灵潜佑，高穹意默彰。故教生嗣晚，欲示卜年长。

帝梦前推吉，郊禖此报祥。协辰初告望，纪节正迎商。

和气城铜律，休符集画堂。清飙来美应，瑞旭荐荣光。

九县欢声沸，三都惠泽滂。非才尘近掖，援笔颂无疆。
高宗郊前朝献景灵宫二十一首 其十六 还位用《乾安》。
郊庙朝会歌辞（宋代）

帝临閟庭，逆釐上灵。神羯安坐，肃若有承。嘉觞既申，德闻惟馨。

灵光留俞，祚我亿龄。
燕昭王
徐钧（宋代）

尝胆深思报复来，经纶须仗出群才。
仇齐一扫如风叶，只为黄金早築台。
郑友山邀游惠州西湖
张天赋（明代）

坡老于今五百年，西湖风景尚依然。桃花柳叶东西岸，云影波光上下天。
次粹之见寄韵 其二
祁顺（明代）

左官荒徼称闲行，懒把词章作楚声。五斗折腰惭靖节，一言知己慕鬷明。

画蛇岂在能安足，待兔那堪久辍耕。亦欲乘风问真宰，宦途巇险几时平。
十六夜孤山看月歌四首
王稚登（明代）

千顷寒波看月生，半江微暗半江明。
山僧手种门前树，记得潮痕与树平。
爱山堂 其五
蒋之奇（宋代）

我爱通羊好，烟霞冰玉间。不须乘羽驾，飞入翠屏山。
金陵杂兴二百首
苏泂（宋代）

阑干三面倚晴晖，竹外长江一线微。
太守不来僧自看，清凉境界箨龙围。
张宫苑拜嘉州刺史知恩州
宋祁（宋代）

二年同守梦刀城，遥节初为北道行。
飞将负才曾捕虏，伏波见上数论兵。
剑南剩腊梅迎使，塞下新春柳映营。
贵宠逼身头未白，七貂终嗣汉西京。
次韵赵路分寄昌甫
韩淲（宋代）

金仙寺下章泉水，幽讨荒寻梦亦清。半世奉祠非禄隐，穷年稽古只书生。

深居肯以它人重，懒出应于外物轻。好是二徐来问学，更欣同姓得诗声。
题吴门袁恂如梨花春雨图三首 其二
曹家达（清代）

天帝一醉呼不醒，巫阳下招天冥冥。啼鹃不向天涯路，衔花燕子怀芳馨。

蛛尘暗雨日复夕，一寸柔肠化百千。
芝华亭
龚明之（宋代）

谁道休祥系上穹，民心元自与天通。
政平讼理为真瑞，何必金芝产梵宫。
二月十一日夜梦作东都早春绝句
杨万里（宋代）

道是春来早，如何未见春。
小桃三四点，偏报有情人。
赠净因臻长老
苏辙（宋代）

十方老僧十年旧，燕坐绳床看奔走。
远游新自济南来，满身自觉多尘垢。
暖汤百斛劝我浴，骊山衮衮泉倾窦。
明窗困卧百缘绝，此身莹净初何有。
清泉自清身自洁，尘垢无生亦无灭。
振衣却起就华堂，老僧相对无言说。
南山采菌软未干，西园撷菜寒方茁。
与君饱食更何求，一杯茗粥倾铜叶。
送刘可大编修
傅圭（明代）

游子欲何之，乡园向海涯。百年炊臼梦，一寸倚门私。

赐告恩何重，还朝驾莫迟。木天常职在，应不负幽期。
和子长见招韵四首
袁说友（宋代）

攻击愁城从事里，消磨日月手谈中。
不缘我辈真风味，安得尊前笑语同。
芦花
许及之（宋代）

见鹢恬徐退，看鸢喜讵飞。飞芦欲何适，绕绿打红围。
禅人并化主写真求赞
释正觉（宋代）

了了常知，灵灵匪思。
妙空三世，圆包二仪。
针鼻长通线，梭脐细吐丝。
出谷白云风断送，盈科流水月相随。
普应群机兮，自然合宜。
和子骏秋意
司马光（宋代）

好风自远来，小雨初濡地。
虽当未夏半，已有清秋意。
新蝉乍孤未，病叶或先坠。
顿觉愈沉疴，暂喜濯炎炽。
彩笔动高兴，瑶徽发幽思。
贱子独何为，宵凉甘熟寐。
蟹浦
钱时敏（宋代）

层阁面沧江，夜色上东岭。风浦多远声，月岩见清影。

栖柯鸟梦恬，依苇渔榔静。招提落寒钟，寂然绝人境。
送别
陈高（元代）

平生几两屐，丘壑每穷探。访鹤青田曲，穿云雁荡南。

老成群辈服，姓氏众人谈。相见复相别，题诗兴不堪。
早秋游山寺
李咸用（唐代）

闲卧云岩稳，攀缘笑戏猱。静于诸境静，高却众山高。

至理无言了，浮生一梦劳。清风朝复暮，四海自波涛。
清夜辞十首
白玉蟾（宋代）

凭虚兮御气，乘风兮驾浮。
朝罢兮归来，天边兮月钩。
寄默庵
胡仲弓（宋代）

剩得吟身漫浪游，机心犹在莫盟鸥。
一枰碁里乾坤大，九节筇边岁月流。
涉世间关如履险，忧时感慨似悲秋。
但营二顷閒田地，却笑区区万户侯。
岁晚盘尊索然戏书
陆游（宋代）

经年薄宦客桐庐，市邑萧然一物无。
名酒不来惟饮湿，长鱼难物且焚枯。
支离鹤骨寒添瘦，宛转龟肠夜自呼。
更与儿曹同一笑，灯前短褐拆天吴。
如归亭
刁约（宋代）

松陵江上峻裁基，危岫前瞻小四围。
张翰鲈鱼间适兴，庄周鸥鸟尽忘机。
檐牙高啄千家绕，舟尾相衔数桨飞。
倦客登临聊永日，豁开杂思信如归。
偈颂一百三十三首 其九十三
释居简（宋代）

来恨出阙迟，归嫌入峡迟。疑今真个悟，悟昔不曾疑。

南询是妄，北谒还非。日暮碧云合，乱山啼子规。
北园偶成二首 其一
李昭玘（宋代）

游宦归来似系匏，偶依河渚寄衡茅。以贫为乐漫喜酒，与世无求非绝交。

倚杖静闻风过竹，枕书閒看燕争巢。却怜多事扬夫子，更为玄文作解嘲。
湘竹
吕本中（宋代）

小雨催寒入夕曛，湘江风味可怜人。斑斑玉泪无时尽，袅袅金梢别是春。
登麟州城楼
张咏（宋代）

莫问戎庭苦，高栏是夕攀。
时清官事少，边静戍人閒。
雉堞临寒水，穹庐倚乱山。
皇恩正无外，不擬更移关。
苏幕遮 当时自饮刀圭，又谁信、无中养就儿
潜真子（元代）

正当时，须自晓。认得刀圭，掌内冥冥杳。勤饮琼浆常是饱。大药冥修，莫要虚抛了。龙生行，虎右绕。无里生儿，迷者争知道。了午寂然功最好。不会修持，空说千千兆。
贺新郎（六月十五日夜西湖月下）
史达祖（宋代）

同住西山下。是天地中间，爱酒能诗之社。船向少陵佳处放，尘能必无知者。暑不到、雪宫风榭。楚竹忽然呼月上，被东西，几叶云萦惹。云散去，笑声罢。

清尊莫为婵娟泻。为狂吟醉舞，毋失晋人风雅。踏碎桥边杨柳影，不听渔樵闲话。更欲举、空杯相谢。北斗以南如此几，想吾曹、便是神仙也，问今夜，是何夜。
鬓云松令
吴藻（清代）

碧无痕，香满把。小斸金锄，雪片摇空下。一径凉烟都碎也。

疏影横枝，补到阑干罅。

画中诗，诗中画。画里诗人，可是神仙亚。好个江南花月夜。

翠羽飞来，说甚啁啾话。
送惟良上人归江南
卢纶（唐代）

落日映危樯，归僧向岳阳。注瓶寒浪静，读律夜船香。

苦雾沈山影，阴霾发海光。群生一何负，多病礼医王。
李深之西尉同年谈吴兴风物再用古城韵
范成大（宋代）

李侯昔游吴，莲舟镜苍茫。风鬟与雾鬓，共濯玻瓈光。

采花不盈舫，日暮云水香。还登缥缈楼，罗襟酒淋浪。

卷箔纳星月，踏筵按伊梁。安知有恨事，但恐蒹葭苍。

风吹落穷谷，草深麋鹿场。高冈苦炎热，游子悲异乡。

尚喜简书省，期会无匆忙。犹馀作诗苦，消瘦如东阳。
长塘湖
张籍（唐代）

长塘湖，一斛水中半斛鱼。大鱼如柳叶，小鱼如针锋，

水浊谁能辨真龙。
烟波即事
陆游（宋代）

家浮野艇无常处，身是闲人不属官。
但有浊醪吾事足，浮名不作一钱看。
登卧龙山送酒
梁介（宋代）

五马携壶上卧龙，四夔联骑与游从。
山中古柏岁寒色，应为清流作意浓。
木芙蓉
赵蕃（宋代）

三两芙蓉并水丛，向人能白亦能红。
浩然不在芍药下，如何独占晚秋风。
次子中兄韵三首
周必大（宋代）

黄道初开日月新，容光应不间孤臣。
左螭立近焚香案，右掖名参视草人。
三圣深恩空刺骨，几年归梦已通神。
阿兄念我勤招忆，好为丹炉养汞银。
二韩诗，为韩吏部作
范梈（元代）

太行青云城上头，城下乱水亦东流。谁家烟中杨柳树，鸣鸟一似黄栗留。

是时东风荡瀛洲，瀛洲冠带集英游。有客抱琴来海岳，罢弹为我夸韩侯。

韩侯家庆邘晋始，异代流风尚能耳。九十丈人住丹丘，犹子类翁翁类子。

一门两世百八十，更问千年今有几？余系生子子生孙，锦衣烂照晴空里。

我向瑶台听洞箫，灵风浩荡迷宫征。桂枝翠弄月光寒，一时秋满芙蓉水。

神仙中人无俗贾，说似青天天为喜。往年初识吏部君，吏部有子才绝群。

与我同僚内相府，给事朝夕均劳勤。是则知君莫如我，作歌盛德况所欣。

皇都二月花纷纷，美酒斗倍钱万文。把酒欲醉春日醺，为君却日呼流云，此歌此事今罕闻。
六祖法坛
郭槃（明代）

宝刹郁嶙峋，停云万象新。何时布金地，重见雨花人。

钵小龙堪布，坛空鸽自驯。法界超尘累，名香结净因。

欲识空中趣，宁同物外身。三车何用演，万劫自回轮。

磬声云外落，僧语月边论。风幡如可悟，台镜本无尘。
棠阴得明字
史浩（宋代）

蔽芾甘棠绕讼庭，日高碎影更纵横。直教憩处无人迹，始信康公教化明。
木兰花 其一 前重阳几日篱下始见菊放数花嗅香挼慨然有感而作以贻山中二三子
段成己（金朝）

人生行乐须闻早。休惜一尊花下倒。无情岁月不相饶，转首吴下纷莫埽。

佳时苦恨欢悰少。镜里衰颜难再好。试将离恨说渠侬，天若有情天亦老。
宫体二首
王予可（宋代）

骄马金笼藉草归，翠鸾屏曲染红霏。
凭栏山色春风裹，唤得莺儿燕子飞。
送广信山长赵然明
方回（元代）

宅本词人杰，祠今学者宗。
才华明斧藻，师范服章缝。
竭力鑽书蠹，乘时补袞龙。
勉旃企乡达，徽国荷尧封。
闻道
吴汤兴（清代）

闻道神龙片甲残，海天北望泪潸潸。书生杀敌浑无事，再与倭儿战一番。
余壬戌春校试进士同事者五十五人至戊子岁因阅小录所存者止四人感而有作二首 其二
吴芾（宋代）

只存我与二三公，可叹人生瞬息中。纵使老来身未死，知能几度见春风。
赋得送人自阙下还吴
释智圆（宋代）

莼羹鲈脍美，张翰忽思归。
烟水东南阔，风帆旦夕飞。
静吟新月正，闲望旧山微。
独羡长江上，遗名掩竹扉。
咏史诗。阿房宫
胡曾（唐代）

新建阿房壁未干，沛公兵已入长安。

帝王苦竭生灵力，大业沙崩固不难。
双成寺中登楼
杨云翼（金朝）

云意生阴晚不收，西风疏雨一江秋。画图忽上阑干角，隐隐平湾转钓舟。
问春
邵雍（宋代）

春归必竟归何处，无限春冤都未诉。
欲托流莺问所因，子规又叫不如去。
记正月二十五日西湖之游十五首
方回（元代）

千山斫入亚夫营，佳墅名园怕近城。
赖是白公资佛力，小留苍翠作秋声。
江城子（瀑布）
李纲（宋代）

琉璃滑处玉花飞。溅珠玑。喷霏微。谁遣银河，一派九天垂。昨夜微虹来涧饮，留不去，许多时。

幽人独坐石嵚{山/欹}。赏清奇。濯涟漪。不怕深沈，潭底有蛟螭。澒洞但闻金石奏，猿鸟乐，共忘归。
题凤埕八景 其八 榕阴积翠景
黄诏（明代）

乔木阴森聚国族，风韵依稀不记年。憩暑影明檠翠盖，印沙叶冗步青钱。

栖柯鸟隐窥蝉噪，敲石残棋听鹤眠。出地云根当欹枕，羲皇人醉日中天。
登介亭
刘季孙（宋代）

使君中和堂，六月无炎溽。随呼众宾集，一笑清风足。

复为曲水饮，石面涌寒渌。持杯襟袂凉，酒出金鲸腹。

旌旗登凤皇，羽翼在林麓。半空老崖断，千载灵药伏。

松杉各雄枝，螭蜃傍奔逐。古韵岂尘世，遐瞻有天目。

霸国荒故坛，墠社移新屋。霞标起山近，潮势卷江速。

物外得长凉，樽前寻往躅。有客告将行，迟留待珠玉。

欣然点鼠须，万象归一幅。终篇灿灿动，满座琅琅读。

此时天乐奏，到夜山鬼哭。和之惭岂敢，来者信难续。

粉壁鉴相射，香媒尘不触。醉归扫双堵，字字照岩谷。

星辰众所仰，富贵公岂欲。一言换凡骨，芝朮谁能服。
客里
释文珦（宋代）

客里还惊节序还，倚阑搔首独凄然。垂开柳眼如相看，落尽梅凄又可怜。

幻境自知如梦蚁，离情几欲托啼鹃。数声忽听乌檐角，款曲吹残谷口烟。
久雨六言四首
刘克庄（宋代）

平陆莽为巨浸，晴空变作漏天。
明朝是小暑节，重霉必大有年。
吊徐郎新墓是仙师留发处
王世贞（明代）

郁郁徐垄柏，盘盘若车轮。新冢埋旧棺，旧鬼作新人。

伊昔盛年埋，薄命多苦辛。结愤向黄泉，千载永不晨。

何意灵仙顾，嘘枯起沈沦。虽靡萧史谐，不共韩凭伦。

留魄侑纯心，逍遥于八垠。匪直夫妇纲，再回父埋仁。

过者无愚哲，畴不羞芷蘋。嗟嗟一发微，其系乃千钧。
汝明以诗谢饷菊次韵二首 其二
葛胜仲（宋代）

和气凝阳更递通，露根移得自蚕丛。分明般若圆明相，误落柴桑酒盏中。
杂言五首 其五
庞尚鹏（明代）

累累多荒冢，谁辨贤与愚。丹心照青史，伟哉真丈夫。
玉清乐 其一
赵佶（宋代）

地居天上接空居，万象森罗遍八区。

功用不知谁主宰，绛霞丹雾閟清都。
临江仙 李山人寿
段成己（金朝）

浊酒一卮歌一曲，大家留住秋光。片云轻护晓来霜。

殷勤篱下光，满意为君香。

四海干戈犹未定，此身底处安藏。醉中闻说有真乡。

便从今日数，三万六千场。
简子畏
文徵明（明代）

落魄迂疏不事家，郎君性气属豪华。高楼大叫秋觞月，深幄微豪夜拥花。

坐令端人疑阮籍，未宜文士目刘叉。只应郡郭声名在，门外时停长者车。
吊江君虎溪
李龄寿（清代）

风狂百岁中，起灭浮云变。往事足悲感，恻恻坠欢恋。

茧园花乱足，对语梁间燕。青盖卧空阶，苔迹不可践。

流落故人手，犹剩一枝楝。楝花风起时，杯酒冷难咽。

诗人屑卑官，敲扑尘埃贱。所慨卧治难，雨雪先集霰。

魔女力欲降，浪蝶挟之战。水魅笑开口，土神惊视面。

日月大圆镜，百怪烛若电。真灵位业图，神仙固未谴。

当其杌𣕕时，思之有余颤。值此楝花开，目瞑竟若倦。

人去楝犹花，忽忽六度见。丁令久已归，梅尉未成传。

窈窕美人心，清诗百洗炼。生自祷泰山，殁或祀小县。

荔丹蕉黄辞，侑此寒泉荐。
过九华作
周紫芝（宋代）

隔路仙凡欲问津，马头空厌没黄尘。伤心不到牛栏港，九子山应解笑人。
朱彦明新居
张宁（明代）

椿庭日已远，萱室怀深忧。岂不念故庐，听此行道谋。

嗟彼喧杂区，居子非良繇。一劳堪久逸，三迁遂吾求。

经营与缔造，冀足光前猷。正寝卓跂立，旁居翼相周。

祠室具笾豆，斋阁陈箕裘。南荣叙亲友，北堂荐时羞。

苟美载论语，过侈遗春秋。慈颜日迟暮，良偶方徽柔。

房闼肃清密，户牖森绸缪。声色起淫荡，势利生仇雠。

祸福相倚伏，贫富潜周流。君子常抑畏，小人肆张诪。

孝弟与忠信，自足禦戈矛。升堂有端士，入室无狂浮。

不见陵上柏，远翠凝疏标。不见路傍桃，妖艳侵行眸。

居养易移习，内外须交修。愿保安宅固，千春永馀休。
苦雨吟十首呈同官诸丈
吴潜（宋代）

连朝雨水淹，燕寝似穷阎。
无处可就燥，何时得附炎。
频占季主卦，屡乞鲍君签。
千里人知否，心香日夜添。
孝陵二首 其一
杨绳武（清代）

鼎湖龙去上升天，弓剑埋藏四百年。金碗玉龟无恙在，不须清泪滴铜仙。
别外甥杨克一二首 其二
张耒（宋代）

泽国授衣早，今辰絺纻单。孤城远目断，秋水去帆寒。

相见不再少，此生何日闲。殷勤换美酒，要对蟹螯槃。
宝剑行
戴亨（清代）

洪钧陶铸昆吾冈，木厉遁辟山精藏。腾雷滚电揉阴阳，天神惊愕来趋跄。

海岳为锷日为光，星辰的烁森锋芒。莫邪焚身干将亡，精魂幻结双龙翔。

大江水阔磐石厚，淬砺寒光贯牛斗。团金镂玉献明王，旷代奇功垂不朽。

割下银河天上水，大沛苍生无冻馁。割去太虚云与霞，天容日月增光华。

割去泰岱嵩衡千万山，尽教大地成良田。剸蛟截兕魑魅惊，海不扬波陆路平。

旋取人间心与胆，割去险巇留平坦。那堪终岁壁间悬，吴钩卞匣尘埃满。

空教簏簌灿流霞，龙藻龟文气亦短。昨夜风雷匣中吼，千人辟易惊却走。

天高路远鸊鹈稀，铜花锈紫镡龙口。叹息抽看破牖光，飞跃神威脱吾手。
书郭判官幽斋壁
李中（五代）

不妨公退尚清虚，创得幽斋兴有馀。要引好风清户牖，

旋栽新竹满庭除。倾壶待客花开后，煮茗留僧月上初。

更有野情堪爱处，石床苔藓似匡庐。
金丹诗四十八首 其二
张继先（宋代）

假法人间有万般，君宜求取紫金丹。昆崙山上楼台耸，北海炉中龙虎攒。

此个药中为贵宝，将来鍊就作天官。玉皇数下金玄诏，始信云衢去不难。
对雪二首
李商隐（唐代）

寒气先侵玉女扉，清光旋透省郎闱。
梅花大庾岭头发，柳絮章台街里飞。
欲舞定随曹植马，有情应湿谢庄衣。
龙山万里无多远，留待行人二月归。

旋扑珠帘过粉墙，轻于柳絮重于霜。
已随江令夸琼树，又入卢家妒玉堂。
侵夜可能争桂魄，忍寒应欲试梅妆。
关河冻合东西路，肠断斑骓送陆郎。
句
林逋（宋代）

水天云黑白，霜野树青红。
陈总领挽诗三首
魏了翁（宋代）

闻诏弹冠日，颓然秃鬓翁。
当肩百钧重，卷袂两拳空。
既上供军最，方修给饟功。
大钧那可问，曾不愁留公。
晨起登寺阁前山为雾覆微露山麓宛如平远偶书春物
张嵲（宋代）

日出雾犹重，微茫认山麓。远目疑可穷，澶漫如夷陆。

韶序日已深，时禽啭幽谷。青林不受春，景气润脩竹。

日晴烟光乱，风澹水容渌。闽岭农事初，荒泉被山曲。

耒耜没深泥，凫鸭欢相逐。躬耕记往年，遭乱成羁束。

故园隔山河，桑柘犹在目。丘陇谅荒芜，春归惟灌木。

囚拘怆兹晨，傥徉悲前躅。缘情固攀援，理会何桎梏。

且寄终日閒，玩此春苗绿。
形影神诗三首 其三 神释
释函是（明代）

由我成汝形，形立影恒随。朕兆匪无因，合离信有时。

三一理同然，各各不相期。汝无遗景意，我岂逐汝摧。

进止终当无，胡为更徘徊。汝常为我役，亦复生我悲。

稔知不长存，彭殇空尔为。善恶吾自悉，讵为一身贻。

生死谁去来，大冶将同归。面目安有穷，万化犹若斯。

只今鉴顾閒，任性齐灵皮。卷舒从所欲，作起毋暂违。
小溪至新田四首
杨万里（宋代）

只爱孤峰惹寸云，忽惊头上雨翻盆。
北来南去缘何事，路上君看屐子痕。
二月食笋
汪炎昶（宋代）

土底寻鞭剖茁来，花敲社雨乍闻雷。
髯奴功过难相掩，夭于中朗笛管胎。
咏史十首 其五 蔡文姬
杨浣芬（清代）

御赐书成诵，黄金赎魏公。至今边塞上，茄拍和秋风。
重送浙西李相公顷廉问江南已经七载…领旧地新加旌旄
刘禹锡（唐代）

江北万人看玉节，江南千骑引金铙。凤从池上游沧海，

鹤到辽东识旧巢。城下清波含百谷，窗中远岫列三茅。

碧鸡白马回翔久，却忆朱方是乐郊。
赠敬亭清越上人
张乔（唐代）

海上独随缘，归来二十年。久闲时得句，渐老不离禅。

砌木欹临水，窗峰直倚天。犹期向云里，别扫石床眠。
送郑秉叔西征
王迈（宋代）

联辔而西三十程，风餐雨宿费经营。间关阅旧途经熟，老大逢新历日惊。

我正与时相枘凿，君方随诏赴弓旌。独班赐第明年事，回首云深谷口耕。
宗公香莹轩二首 其一
郭祥正（宋代）

酴醾洞口作新轩，香莹佳名自此传。要是酿为光禄酒，醉来骑鹤上青天。
蝶恋花
谭献（清代）

帐里迷离香似雾，不烬炉灰，酒醒闻余语。连理枝头侬与汝，千花百草从渠许。
莲子青青心独苦，一唱将离，日日风兼雨。豆蔻香残杨柳暮，当时人面无寻处。
三吴漫游集唐
方凤（宋代）

愿及行春更一年，中流箫鼓振楼船。
不知何处吹芦管，城外凤悲欲暮天。
踏莎行
卢祖皋（宋代）

夜雨灯深，春风寒浅。梅姿雪态怜娇软。锦笺闲轴旧缄情，酒边一顾清歌遍。

玉局弹愁，冰弦写怨。几时纤手教重见。小楼低隔一街尘，为谁长恁巫山远。
蜕龙洞 其一
司马槱（宋代）

雷雨何时起蛰龙，苍痕夭矫石岩空。不绿嗜好寻刘累，定向人閒试叶公。
蓦山溪
晁补之（宋代）

凤凰山下，东畔青苔院。记得当初个，与玉人、幽欢小宴。黄昏风雨，人散不归家，帘旌卷。灯火颤。惊拥娇羞面。

别来憔悴，偏我愁无限。歌酒情都减，也不独、朱颜改变。如今桃李，湖上泛舟时，青天晚。青山远。愿见无由见。
采桑子·当时月下分飞处
晏几道（宋代）

当时月下分飞处，
依旧凄凉。
也会思量，
不道孤眠夜更长。
泪痕揾遍鸳鸯枕，
重绕回廊。
月上东窗，
长到如今欲断肠。
春去
叶茵（宋代）

一片飞花落酒缸，风光渐觉远书窗。
草深两部青蛙闹，芹湿重檐紫燕双。
捕鱼图为夏得中题
倪谦（明代）

烟渚蒹葭扑晴雪，蓼花暗染猩猩血。七月八月江水深，戏藻穿猩饱鱼鳖。

大船小船高揭篷，罾罩竞入洄流中。碧涛徐捲手初举，锦鳞翠鬣翻秋风。

个个肥鲜真可爱，石火争敲煮鲑菜。收筒欲向浦口归，携筐拟就沙头卖。

船尾儿牵阿母裳，瓦盆酒熟爷试尝。母笑持飧儿待哺，浑家共乐云水乡。

尽日忘情对鸥鸟，万事无萦贫亦好。却嫌富贵有危机，此身甘伴沧浪老。
建茶
晏殊（宋代）

北苑中春岫幌开，里民清晓驾肩来。
丰隆已助新芽出，更作欢声动地催。
杨尉三和篇补其二以为答不敢虚盛意
李石（宋代）

湖亭饮酒对新鹅，金错杯中卷白波。
村鼓冬冬更堪忆，画船照水采菱歌。
赠徐处士
姚勉（宋代）

剑津徐处士，湖海尽知名。
术造勾庚妙，书研遁甲精。
寒斋留尔人，别驿若为情。
定赴秋风约，西湖酒重倾。
句
刘师道（宋代）

久师金马客，勍敌玉溪生。
夜宿浙江亭
曹既明（宋代）

夜半潮声撼客床，卧听柔橹闹空江。
惊回倦枕乡关梦，海日烘山上晓窗。
咏先牌
叶绍翁（宋代）

相随万里途，汝岂被名驱。
挂壁疑何用，辞家不可无。
店翁先酒扫，津吏认称呼。
举子无钱刻，惟将□纸糊。
咏儒释道三教总赠程洁庵：儒理十五首 其二 正心诚意
李道纯（元代）

诚明静定道之宗，动静相因罔不同。日用平常存一正，自然天理感而通。
黄鹤
曹勋（宋代）

子晋升真后，茅君谒帝初。
灵风翔羽葆，舒辔耸云裾。
凌虚前虎节，方驾后龙舆。
平旦辞龟岭，禺中过凤虚。
故里频迁改，山川遽有无。
当时武昌水，清浅转城隅。
野夕答孙郎擢诗
何逊（南北朝）

高树荫楼密，细草绿成被。黄鹂隐叶飞，蛱蝶萦空戏。

阴岑自尔悦，寂寥予罕寄。相如阻禁闱，何由从简易。
解棋
艾性夫（元代）

两雄相持机不发，一着输先智相轧。
退守皆虞虎穴空，通和不肯鸿沟割。
危枰已属堕甑里，巧势争看强弩末。
疲思嘿嘿鬼神寂，密运茫茫天地阔。
悍鸡趁斗不暇咮，骏马争驰各忘秣。
矰禽睥睨欲高举，罝兔迷离思远脱。
死中求生背水阵，灰冷复焚余烛跋。
白登倏报沛公走，阏与俄闻赵师活。
傍观骇服算入妙，对局虚骄气方夺。
人生胜负何可期，生达难欺死诸葛。
推枰一笑拍阑干，满袖松风凉泼泼。
睡寒山拾得赞
张侃（宋代）

人居火宅无不有，你亦投身携扫帚。一朝放下困腾腾，明月寒潭只依旧。
三水别立安后同王使君入羚羊峡四首 其一
陈恭尹（清代）

三江灯火夜无眠，舟楫分行向晓天。独挂东风更西去，川南燕北思绵绵。
春宫
赵崇嶓（宋代）

小苑风酣雨露香，红情绿意为春忙。
五云独绕琼花梦，三十六宫清漏长。
梅花喜神谱 其二十七 烂熳二十八枝
宋伯仁（宋代）

万里收纤云，一钩悬碧落。缺圆无定时，人间几愁乐。
送殷华之洪州
陈羽（唐代）

离堂悲楚调，君奏豫章行。愁处雪花白，梦中江水清。

扣船歌月色，避浪宿猿声。还作经年别，相思湖草生。
次韵章季常题石鱼研屏
周紫芝（宋代）

苍崖百丈悬江滨，江潭下跃吞舟鳞。戏将双影倒挂崖石上，妙舟始信阳侯神。

短屏谁为琢山骨，与君一障西风尘。世间百怪那可解，清诗宛转聊穷因。

问谁幻出水底石，掉尾鼓鬣波粼粼。固应凤咮与龙尾，明窗净几长相亲。

君家机云好兄弟，玉山对峙高嶙峋。为贫聊试漆园吏，手板拄颊心看云。

要收江湖入几席，钓竿拂水垂风纶。谁当为我语石鱼，莫爱浪翻月白千顷江镕银。

但愿玉堂常伴直，对此风流千载人。
次韵邦直通判少尹题普现堂见简之什
李弥逊（宋代）

饱知世路厌陈人，分得僧窗寄此身。
戴月笋舆成独往，缘云藜杖与谁亲。
足间优钵藏千界，掌上庵摩等一尘。
赖得诗翁来着语，五松从此有知津。
和赵守独游水西寺
程炎子（宋代）

吟月歌风酒力微，独寻幽壑叩禅扉。泊堤小艇迎人渡，入水闲云伴鹤飞。

梅落半含冰雪思，石寒长覆薜萝衣。水西景物还如旧，恨不相从倒载归。
水调歌头（范靖州良辅生日十月二十□日）
魏了翁（宋代）

犹记端门外，鞭袖五更寒。一声天上钟柝，金锁掣重关。君向紫宸上阁，我侍玉皇香案，都号舍人班。梦觉帝乡远，相对两苍颜。

玉围腰，金系肘，绣笼鞯。乡人衮衮严近，五马度荆山。收拾五湖气度，卷束蟠胸兵甲，春意满人间。天锡公纯嘏，气象自平宽。
烛影摇红（寿元实通判母）
陈著（宋代）

风月堂中，画屏不动香猊吐。珠翘环拥蕊宫仙，双鬓青如许。相翘童颜寿侣。看庭前、绯袍拜舞。十洲三岛，柳探春时，梅欺雪处。

甲子花周，自从今日重新数。碧瑶杯重翠涛深，笑领飞琼语。此去华筵喜聚。听传宣、云间紫府。万分如意，凤诏便蕃，香轩容与。
予乾道中尝除延平守闽宪皆当赴而改晚得富沙
周必大（宋代）

三度除书下七闽，勒回深愧北山文。
劳君为写山中相，要与邦人识使君。
偈颂一百零二首
释慧远（宋代）

一是二，二是三，
咬定牙关彻底参。闹浩浩时双手掷，
赤条条处两肩担。文殊老，
强指南，□门三顿实难甘。
五峰山下翻筋斗，八达衢头转放憨。
北郭贫居
孟郊（唐代）

进乏广莫力，退为蒙笼居。三年失意归，四向相识疏。

地僻草木壮，荒条扶我庐。夜贫灯烛绝，明月照吾书。

欲识贞静操，秋蝉饮清虚。
老拙观诸公及儿辈和篇差以自慰再和前韵
曹勋（宋代）

浓险冞月作春悭，兹夕栖巢鹊不安。
淅沥潜回连夜雨，缤纷遽作勒花寒。
色迷梅径香非远，声抑琴丝润未乾。
西北高楼临缥缈，海山群玉得重看。
无题二首
钱时（宋代）

蜗角封疆几废兴，壶中日月尽分明。
世间多少不平事，只有心平处处平。
白纻歌九首 其七
张率（南北朝）

列坐华筵纷羽爵。清曲未终月将落。歌舞及时酒常酌。无令朝露坐销铄。
十六日伏睹明堂礼成圣驾恭谢太一宫小臣敬成
苏泂（宋代）

燕罢芳园敕御龙，须臾仙仗簇还宫。
千官过尽尘如雾，薄暮香钿满路中。
闻吴圣取还朝
邹浩（宋代）

庚子频年忧患同，君依坟土我飘蓬。闻君已复云霄上，顾我须逃瘴雾中。

学校他年齐出处，朝廷今日异穷通。敝庐归去无他事，惟愿时和岁岁丰。
游宝林寺
王易简（唐代）

玄度存遗迹，玄英有旧诗。
城中独高处，雪后最佳时。
拂壁书行纪，逢僧问故祠。
阑干频徙倚，不奈朔风吹。
红楼三首 其二
黎彭龄（明代）

开镜楼上玉兔缺，辛夷半倦鹦鹉舌。浅浅草色过雨腥，新花落鹉委成血。

齿痕夜点玉臂寒，枕畔春浓宝鸭热。晓起出门处处愁，伤春畏逐绯桃节。
赋得郁郁园中柳送行人
詹复礼（明代）

郁郁园中柳，芳姿蔼晴曦。春风动微和，零落多华滋。

皎皎扬素花，濯濯垂繁枝。同袍戒严装，奄忽与我违。

焉知远行迈，欲好不终期。攀条聊以赠，悠悠起遐思。
昆岳有佳人四章寿黄循斋 其二
阳枋（宋代）

昆岳有佳人，猗猗凌霜竹。丛筱列委翳，萧森散清郁。

常虚君子心，而耸高人目。袅袅鸾凤栖，浓浓露华沐。

玉兔投西隅，金乌出晹谷。瑟僩不可谖，聊尔为君祝。
读赤壁赋前后二首
文天祥（宋代）

昔年仙子谪黄州，赤壁矶头汗漫游。
今古兴亡真过影，乾坤俯仰一虚舟。
人间忧患何曾少，天上风流更有不。
我亦洞箫吹一曲，不知身世是蜉蝣。
虞使君示春日喜雨六绝和韵 其三
程公许（宋代）

世故纷纭剧猬毛，利名海里火销膏。何如道院三更雨，稽古功成秋兔毫。